
DECISIÓ 01/05
Assumpte: programa El matí de Catalunya Ràdio, emès per Catalunya Ràdio el 22 d’octubre de 2004 a les 09.05 hores.

1. Durant la darrera setmana del mes d’octubre i la primera setmana de novembre de 2004, quatre persones formulen una reclamació per correu electrònic en relació amb el programa esmentat. Les persones reclamants manifesten el seu malestar i rebuig per les declaracions del senyor Oriol Bohigas, en les quals, diuen, afirmava que la religió és una cosa absurda, privada i inexplicable. En aquest sentit, les persones reclamants consideren les declaracions del senyor Bohigas un menyspreu a la fe que molts catalans professen i una manca de respecte envers els creients i practicants de qualsevol religió. Entenen que la pluralitat d’un mitjà de comunicació ha d’estar inclosa dins del marc del respecte a la llibertat de les persones.

2. Els serveis tècnics del Consell han analitzat l’espai de tertúlia objecte de reclamació el qual està centrat en tres temes: el debat entorn de la mesquita de Santa Coloma de Gramenet, les declaracions de l’expresident de la Generalitat de Catalunya, el senyor Jordi Pujol, sobre l’adjudicació de pisos a immigrants i la instal·lació de mesquites.

Les persones que participen en l’esmentada tertúlia són: Anna Sallés, professora d’història contemporània de la UAB; Magda Oranich, regidora de l’Ajuntament de Barcelona per CiU i advocada; Oriol Bohigas, arquitecte i urbanista; i Baltasar Porcel, escriptor. Es tracta de persones que participen habitualment en les tertúlies del programa Els matins de Catalunya Ràdio. 

S’inicia l’espai amb la intervenció del senyor Bohigas el qual manifesta que “li sembla malament que les esglésies tinguin prioritat com a zones d’equipaments” i considera la religió com “una cosa absurda, una cosa privada i inexplicable”, també manifesta que “si uns senyors tenen la mania de creure en Déu, que facin el que vulguin però que no ocupin serveis de caràcter col·lectiu, perquè la religió no és un fet majoritari en el nostre país... Som un país laic i no tenim perquè destinar solars que han d’anar destinats en realitat a escoles, a serveis culturals, a serveis socials, a hospitals, etcètera, a esglésies. Aquesta mania de la religió que se la pagui qui la tingui”. El conductor de la tertúlia, intervé,dient que “més enllà d’aquesta oposició filosòfica o conceptual, el fet és que les esglésies van a equipaments” .

A continuació intervé la senyora Anna Sallés opinant que considera que la religió és una cosa totalment privada i respectable, i que el sòl públic s’ha de destinar a equipaments socials.

Seguidament intervenen els altres contertulians manifestant la seva opinió i, entre elles, la senyora Oranich diu: “Per molt que la religió és una cosa privada, també moltes altres, les associacions d’esport i els no sé què que són coses privades tenen dret en un societat democràtica a tenir, amb tot respecte, els seus locals”. 

La tertúlia deriva cap a qüestions relacionades amb la immigració, la convivència, el rebuig social a la diferència ....

El senyor Bassas, formula dues preguntes a l’audiència tot convidant a exposar la seva opinió via telefònica. Les preguntes són:

1) Estan d’acord amb les declaracions de l’expresident Pujol?

2) Estarien d’acord a cedir espais de la seva església a altres confessions religioses?

La durada de l’espai analitzat és de 39 minuts i 31 segons. 

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 19 de gener de 2005, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima les reclamacions, entenent que les declaracions del senyor Bohigas són opinions personals d’un tertulià, i no són subscrites, en cap moment, pel moderador de la tertúlia i, per tant, no conformen la línia editorial de l’operador de ràdio. 

Pel que fa a la línia editorial del programa, el Consell considera que l’operador de ràdio ha intentat mitjançant el llançament de preguntes als oients, recollir posicionaments diversos per poder contribuir a la formació de l’opinió pública des d’una perspectiva àmplia.  

4. Comunicar aquesta decisió a les persones interessades i a  Catalunya Ràdio.

Barcelona, 19 de gener de 2005

El president,

Francesc Codina i Castillo

